BG Официален вестник на Европейския съюз C 36/5

Окончателен доклад на служителя по изслушването (1)

Дело COMP/39.530 — Microsoft (обвързване)

2010/C 36/05

Проекторешението, представено на Комисията съгласно член 9 от Регламент (ЕО) № 1/2003 (2), се отнася до предполагаемото незаконно обвързване от страна на дружеството Microsoft Corporation („Microsoft“) на неговия уеб браузър Internet Explorer с неговата доминираща операционна система Windows („Windows“) за клиентски персонални компютри („PC“).

Делото произтича от жалба, получена от Комисията в края на 2007 г. Комисията започна производство и прие изложение на възраженията („ИВ“), в което излагаше опасенията си относно конкуренцията. Дружеството Microsoft бе уведомено за ИВ на 15 януари 2009 г. ИВ е предварителна оценка по смисъла на член 9, параграф 1 от Регламент (ЕО) № 1/2003.

Скоро след уведомяването за ИВ с писмо от 26 януари 2009 г. на Microsoft бе предоставен достъп до досието. По-късно неколкократно бе предоставен допълнителен достъп до информация, първоначално временно класифицирана като поверителна. Понеже Microsoft трябваше да отдели допълнително време, за да получи и прегледа обосновките на исканията за спазване на поверителност, за да обмени многократно писма с Комисията, както и предвид на това, че Microsoft трябваше да прегледа и в съответните случаи да вземе под внимание допълнителната информация в отговора си на ИВ, аз разреших срокът да бъде продължен допълнително с една седмица.

След като бе започнато производството, четири предприятия (Google Inc., McAfee Inc., Mozilla, Symantec Corporation) и осем асоциации поискаха и бяха приети за заинтересовани трети страни (Association for Competitive Technology, Computing Technology Industry Association, European Committee for Interoperable Systems, Free Software Foundation Europe e.V., International Association of Microsoft Certified Partners, Software & Information Industry Association, Pan-European ICT & eBusiness Network for SMEs, UFC Que Choisir). Една асоциация не бе приета, тъй като не успя да докаже, че аспектите на делото са достатъчно тясно свързани с преследваните от нея общи цели (3).

В отговора си на ИВ Microsoft поиска устно изслушване, което впоследствие бе насрочено за 3,4 и 5 юни 2009 г. Дружеството обаче по-късно отказа да бъде изслушано на тези дати и на 15 май 2009 г. поиска устното изслушване да бъде отложено под претекст да се позволи на висши служители на Комисията да присъстват и за да се предостави на Microsoft повече време за преглед и отговор на писмени забележки, които жалбоподателят и трети страни биха могли да представят.

На 18 май 2009 г. отхвърлих искането на Microsoft за отлагане предвид уверенията, предоставени на дружеството, че на устното изслушване ще присъстват висши служители на Комисията, както и навременното оповестяване на забележките на третите страни. В същото писмо Microsoft се приканваше да преразгледа позицията си и да потвърди искането си за устно изслушване. На 19 май 2009 г. дружеството отговори, че не може да приеме предложените дати. Следователно счетох, че искането за устно изслушване е оттеглено.

В писмо с изложение на фактите, изпратено на 24 юли 2009 г., на Microsoft бяха представени допълнителни факти, събрани от Комисията след приемането на ИВ. На същия ден бе предоставен нов достъп до досието.

През октомври 2009 г. Microsoft представи на Комисията ангажименти, въпреки че продължи да не се съгласява с предварителните констатации, изложени в ИВ.

Основните ангажименти бяха следните:

— в рамките на ЕИП Microsoft ще осигури механизъм в Windows, който позволява на производителите и потребителите на PC да активират и дезактивират Internet Explorer,

— производителите на PC ще могат предварително да инсталират уеб браузър(и) по свой избор на компютрите, които доставят, и да го настройват като уеб браузър по подразбиране,

— посредством Windows Update, Microsoft ще предостави на потребителите на Windows за PC в ЕИП софтуерна актуализация с екран за избор. Екранът за избор ще даде на потребителите възможност да изберат дали да инсталират конкурентен(ни) уеб браузър(и) и кой(и).

На 9 октомври 2009 г. пълните ангажименти бяха публикувани в Официален вестник на Европейския съюз съгласно член 27, параграф 4 от Регламент (ЕО) № 1/2003 (4), а заинтересованите трети страни бяха приканени да представят забележките си по тези ангажименти в срок от един месец след публикуването.

След като бе уведомено за тези забележки, дружеството Microsoft измени ангажиментите си.

Комисията стигна до извода, че с оглед на изменените ангажименти вече няма основания за действия от нейна страна и че без да се засяга разпоредбата на член 9, параграф 2, производството следва да приключи.

На 30 ноември 2009 г. дружеството Microsoft заяви пред Комисията, че е получило достатъчен достъп до информацията от досието на Комисията, така че е счело за необходимо да предложи ангажименти, за да отговори на изразените от Комисията опасения.

Предвид това считам, че правото на изслушване по това дело е било спазено.

Брюксел, 11 декември 2009 година. Michael ALBERS

(1) Съгласно членове 15 и 16 от Решение 2001/462/ЕО, ЕОВС на Комисията от 23 май 2001 г. относно мандата на служителите по изслушването в някои производства по конкуренция — ОВ L 162, 19.6.2001 г., стр. 21.

(2) Оттук нататък всички цитирани членове и глави са от Регламент (ЕО) № 1/2003.

(3) Относно изискването за асоциациите да докажат, че те или техни членове имат достатъчен интерес по дадено дело, за да могат бъдат приети за страни, вж. неотдавнашното определение на председателя на Съда от 5 февруари 2009 г. по дело C-550/07 P, Akzo Nobel Chemicals Ltd and Akcros Chemicals Ltd.

(4) ОВ C 242, 9.10.2009 г., стр. 20.